Messadi pertuccont credit d'impegn per la construcziun d'in indrez da skate sin igl areal da sport e temps liber Fontanivas a Glion

Preziada dunna presidenta dil parlament

Stimadas parlamentarias, stimai parlamentaris

A caschun dalla sesida dils 13 da settember 2023 ha il parlament communal Ilanz/Glion tractau las incumbensas dalla sessiun da giuventetgna dad Ilanz/Glion 2023. Il parlament communal ha decidiu unanimamein da sustener resp. d'acceptar l'incumbensa dil parc da skateboard a Glion. L'incumbensa secloma sco suonda:

La suprastonza communala vegn incumbensada da realisar a Glion in parc da skateboard en collaboraziun cun in'uniun. Quei sa succeder ensemen cun il pumptrack planisau egl areal Fontanivas. La finamira ei da realisar in tal parc entochen igl atun 2024.

Situaziun da partenza

Pumptrack

L'uniun «a Glion» fundada igl atun 2021 ha la finamira da planisar e da realisar a Glion projects ed ideas innovativas els secturs sport, cultura e temps liber. In project che stat specialmein a cor all'uniun e che vegn discutaus dapi onns ei la realisaziun d'in pumptrack a Glion. Il pumptrack a Fontanivas Glion duei esser ina zona da sentupada per pign e grond, in liug per far differentas disciplinas da sport ni semplamein per contemplar quei che cuora e passa. Igl areal da Fontanivas ei predestinaus per in pumptrack, perquei che l'infrastructura existenta vegn aschia cumpletada a moda raschuneivla.

La planisaziun d'in pumptrack han ins priu per mauns gia l'entschatta digl onn 2022. Igl era previu da presentar al parlament communal Ilanz/Glion il messadi davart la contribuziun al pumptrack Fontanivas ils 17 da matg 2022. Sin fundament d'ina coordinaziun insufficienta dils projects egl areal Fontanivas ei la deliberaziun dalla tractanda vegnida sistida.

El fratemp han ins saviu far ils sclariments necessaris davart il project e surtut davart il diever dalla plazza da trenament era cun l'uniun da ballapei US Schluein Ilanz. L'uniun da ballapei ei dependenta d'ina plazza da trenament e d'ina plazza principala a Fontanivas pervia dil diember da giugaduras e giugadurs, surtut el sectur dils juniors. L'idea ei ussa da remplazzar la plazza principala cun in pastget natural entras ina plazza pli gronda cun in pastget artificial che corrispunda meglier al diever intensiv. Aschia sa l'US Schluein Ilanz renunziar alla plazza da trenament e quella sa vegnir nezegiada per il pumptrack planisau.

Il pumptrack sviluppau e planisau dalla firma Think & Build Velosolutions GmbH vegn realisaus dall'uniun «a Glion» e duei esser promts la primavera/stad 2024. La vischnaunca metta a disposiziun la surfatscha corrispundenta en dretg da construcziun. Il layout dil pumptrack ei fetg attractivs ed igl implont s'integrescha bein el contuorn. Igl ei era planisau d'inverdir ina part digl areal e da plazzar bauns da seser. Ultra da quei eis ei previu da realisar ina staziun per pinar velos.

Il pumptrack planisau cun la zona da recreaziun sin la plazza da trenament Fontanivas a Glion.

Ils cuosts per realisar il pumptrack muntan tenor ina calculaziun approximativa a ver CHF 380'000.00. El vegn finanziaus per gronda part cun contribuziuns dil fond da sport, dil club da velo Surselva, da fundaziuns, partenaris, donaturs e sponsurs privats. La vischnaunca sa conceder ina contribuziun a basa dalla lescha davart la promoziun dalla sanadad, dalla prevenziun e dil sport dalla vischnaunca Ilanz/Glion.

Plazza da ballapei cun pastget artificial

Suenter discussiuns intensivas cun l'uniun da ballapei US Schluein Ilanz han ins decidiu da planisar ina plazza da ballapei cun pastget artificial sin la plazza existenta cun pastget natural. L'US Schluein Ilanz s'engascha fermamein ella promoziun dils affons e dils giuvenils. Ina plazza da ballapei cun pastget artificial sa vegnir duvrada pli intensivamein ch'ina tala cun pastget natural. Quella vegn ad haver dimensiuns pli grondas e cumpensar aschia la plazza da trenament che vegn duvrada per il pumptrack. Ultra da quei trenescha l'uniun da ballapei actualmein a Cuera ed a Domat duront ils meins d'unviern. Ina plazza da ballapei cun pastget artificial lubescha all'uniun da trenar igl entir onn a Glion.

La surfatscha da giug sa vegnir duvrada igl entir onn a moda intensiva e caschuna considerablamein pli paucs cuosts da manteniment che surfatschas da pastget natural. In pastget artificial modern caschuna buca dapli blessuras allas giugaduras ed als giugadurs. Ins sto buca temer pli da s'arsentar ni sesgriflar. Quei ei savens stau il cass sin pastgets artificials dall'emprema generaziun. La dimensiun planisada dalla plazza da ballapei cun pastget artificial lubescha da dar giugs entochen l'emprema ligia. La plazza vegn realisada cun in pastget nunempleniu. Pastgets empleni (cun sablun e granulat) ein necessaris per giugs sin nivel dalla Super League e Challenge League. In pastget nunempleniu dispona da caracteristicas da giugar bunamein identicas sco in pastget empleniu, mo sto buca vegnir mantenius aschi intensivamein. Era la contaminaziun cun microplastic ei aschia negin tema.

L'illuminaziun dalla plazza da trenament che vegn duvrada per il pumptrack ed il parc da skateboard sco era quella dalla plazza da ballapei cun pastget artificial sto vegnir remplazzada. Grazia alla tecnologia da LED san il consum d'electricitad ed aschia ils cuosts d'energia vegnir sbassai fermamein. Ultra da quei vegnan ils areals corrispundents ad esser illuminai meglier che avon. Quei lubescha era da reducir l'illuminaziun els territoris vischinonts.

La plazza da ballapei cun pastget artificial sin la plazza da ballapei existenta cun pastget natural.

Ils cuosts per realisar la plazza da ballapei cun pastget artificial muntan tenor empremas calculaziuns approximativas a ver 1.2 entochen 1.5 miu. CHF. Ins sa quintar cun ina contribuziun dil fond da sport. Ultra da quei ha igl Uffeci per economia e turissem dil Grischun signalisau la promtadad d'examinar, schebein la plazza da ballapei cun pastget artificial a Glion sa vegnir integrada el concept d'implonts da sport d'impurtonza regiunala ed aschia profitar da contribuziuns. La tariffa da contribuziun ei aunc aviarta e vegn determinada dil Departament d'economia e fatgs socials. Ultra da quei vegn l'uniun a suttametter damondas da contribuziun a fundaziuns, partenaris, donaturs e sponsurs privats. La vischnaunca Ilanz/Glion sa conceder ina contribuziun alla realisaziun a basa dalla lescha davart la promoziun dalla sanadad, dalla prevenziun e dil sport. Ina tala ei previsibla sin fundament dalla summa d'investiziun. Igl ei era previu da dumandar ina contribuziun dallas vischnauncas da domicil dallas uniuns participadas alla cuminonza d'interess Team Surselva. Il project vegn purtaus dall'US Schluein Ilanz. Ina gruppa da project ei gia installada.

Parc da skateboard

La firma Think & Build Velosolutions GmbH ei vegnida consultada per sviluppar il parc da skateboard. Quella ha giu l'idea da cumpletar il pumptrack cun in kidstrack. Cun involver differents partenaris eis ei pusseivel da trer a nez sinergias e da spargnar cuosts. Per installar il parc da skateboard han ins contactau la firma Vertical Technik AG. Quella collaborescha medemamein cun la Think & Build Velosolutions GmbH.

Il kidstrack ei adattaus surtut per velos senza pedalas. El sa denton era vegnir duvraus dallas skatistas e dils skatists. El rom dalla realisaziun dil kidstrack eis ei – per crear in’unitad – necessari d'adattar ils vials che meinan al pumptrack. Per augmentar la qualitad da recreaziun egl areal Fontanivas a Glion eis ei previu da construir tualettas publicas e da metter a disposiziun ina localitad che savess vegnir nezegiada a caschun d'occurrenzas, per gruppas pintgas ni era per realisar ina stizun da pop-up. Ina pusseivladad fuss per exempel da plazzar leu in vagun da persunas dalla Viafier retica che vegness mess a disposiziun gratuitamein all'uniun «a Glion» resp. alla vischnaunca. Las construcziuns interiuras ed exteriuras necessarias fagess la vischnaunca en collaboraziun cun l'uniun «a Glion». Il diever dalla localitad fuss da reglar en ina cunvegna corrispundenta.

Il pumptrack che vegn cumpletaus cun in kidstrack ed in vagun da persunas dalla Viafier retica.

Ina varianta pusseivla d’endrizzar il vagun da persunas dalla Viafier retica.

Per realisar in parc da skateboard dat ei differentas pusseivladads. D'ina vart sa el vegnir integraus el territori cun elements da betun (parc da skateboard Obere Au a Cuera). Da l'autra vart dat ei la pusseivladad da crear in tal cun elements mobils ch'ins sa era remplazzar e sviluppar vinavon el futur. Per quella varianta drova ei ina surfatscha da catram fina ed uliva. La differenza consista el fatg ch'in implont en betun ha ina surfatscha cun meins resistenza da rullar per profis. Ils cuosts per la varianta en betun ein denton ver treis gadas pli aults che quels per ina surfatscha da catram. La proposta presenta ei damai pli favoreivla e lubescha ina demontascha ni in'integraziun d'elements novs pli sempla. Ils elements vegnan manteni dalla firma Vertical Technik AG e san era vegnir remplazzai cun auters.

Il parc da skateboard planisau ei era vegnius discutaus cun las auturas ed ils auturs dall'incumbensa surdada alla vischnaunca a caschun dalla sessiun da giuventetgna dad Ilanz/Glion 2023. Era la menadra dalla lavur da giuvenils dad Ilanz/Glion & Lumnezia ei vegnida integrada ellas ponderaziuns. Ils giuvenils beneventan il setting proponiu ed ein cuntents cun il concept dil parc da skateboard. Quel cumpletescha ils projects planisai e s'integrescha fetg bein egl areal Fontanivas a Glion. Igl areal duei porscher a liunga vesta l'infrastructura necessaria per las suandontas disciplinas: beachvolley, tennis, ballapei, jogging, velo, senudar, pumptrack (skateboard, velo, etc.) e skateboarding. Ils onns 2009 entochen 2013 ha ei dau ina cuminonza d'interess cun il num IG Kunstrasenfeld che haveva gia priu en mira da realisar ina plazza da ballapei cun pastget artificial. 2013 ha Roman Cantieni en sia funcziun sco cusseglier dil marcau da Glion elavurau in concept da sport e da temps liber per la Surselva centrala. Ils svilups planisai egl areal Fontanivas a Glion duevan vegnir realisai igl onn 2013. Quei concept ei lu vegnius actualisaus 2022 el rom d'ina lavur da scola. Il project R(h)ein & Rauf ei vegnius risguardaus ellas basas da concept. Per metter en vigur quel ston ins quintar cun in temps da realisaziun realistic da 10 tochen 15 onns.

Survesta digl areal Fontanivas cun il pumptrack, il parc da skateboard ed il vagun da persunas dalla Viafier retica.

Visualisaziun dil parc da skateboard planisau sin la plazza da trenament Fontanivas a Glion.

Cuosts

		Realisar il kidstrack tenor la calculaziun approximativa	CHF	66'043.70

		Think & Build Velosolutions GmbH

		Cuosts per adattar igl indrez d'illuminaziun	CHF	20'000.00

		Transport dil vagun da persunas dalla VR	CHF	10'000.00

		Fundaments ed adattaziuns dil vagun da persunas dalla VR	CHF	20'000.00

		Elements dil parc da skateboard tenor calculaziun	CHF	133'092.45

		approximativa Vertical Technik AG

		Construir il fundament e la cuvrida	CHF	82'839.05

		Allontanar resp. disfar la cuvrida	CHF	10'632.15

		Reserva	CHF	17'392.65

		Total incl. TPV	CHF	350'000.00

Finanziaziun

Recaltgar las finanzas per realisar in pumptrack ed ina plazza da ballapei cun pastget artificial ei ina gronda sfida per las duas realisaturas, l'uniun «a Glion» e l'uniun da ballapei US Schluein Ilanz. Ellas vegnan ad iniziar ils proxims meins lur stentas per finanziar ils projects cun agid da donaturs e sponsurs. Ina finanziaziun supplementara dil parc da skateboard sur fauturs e sponsurs vegn ad esser nunprobabla resp. nunpusseivla sin fundament dalla situaziun economica regiunala. Tuttina eis ei pusseivel da trer a nez sinergias surtut cun l'uniun «a Glion», denton era cun l'US Schluein Glion e da spargnar cuosts quei che pertucca la realisaziun dils conducts. Ultra da quei emprov'ins da generar ulteriuras contribuziuns da fundaziuns e d'organisaziuns.

En pli eis ei da considerar che l'incumbensa da realisar in parc da skateboard ei vegnida inoltrada alla vischnaunca dad Ilanz/Glion el rom dalla sessiun da giuventetgna dad Ilanz/Glion. Ina realisaziun da quei project porta damai in avantatg direct als giuvenils da nossa vischnaunca. Ultra da quei dat ei actualmein negina uniun da skateboarding che savess sustener il project.

Proposta

Sin fundament dallas explicaziuns precedentas fa la suprastonza communala las suandontas propostas al parlament communal:

d'entrar ella fatschenta;

da conceder in credit d'impegn da CHF 350'000.00 brutto incl. in'eventuala carischia per realisar in parc da skateboard sin igl areal da sport e da temps liber Fontanivas a Glion;

d'autorisar la suprastonza communala da realisar il conclus.

	Ilanz/Glion, ils 3 d'october 2023	Suprastonza communala Ilanz/Glion

3

1